Osnovna šola Vinica, Vinica 50, 8344 Vinica; tel.: 07 3647 100; e-naslov: o-vinica.nm@guest.arnes.si

Ravnateljica OŠ Vinica, Vinica 50, mag. Ines Žlogar, izdajam na podlagi priporočil in navodil Nacionalnega inštituta za javno zdravje in Ministrstva za izobraževanje, znanost in šport **18. februarja 2021**

**dopolnjena PRAVILA RAVNANJA, oziroma IZVEDBENI NAČRT OŠ Vinica ob vračanju vseh učencev v šolske klopi, z namenom preprečevanja širjenja okužb s SARS-CoV-2**

**Uvod**

Pravila so sprejeta z namenom, da se opredelijo ravnanja, ukrepi in njihovo izvajanje v **OŠ Vinica ob vračanju vseh učencev v šolske klopi 22. 2. 2021.** Z upoštevanjem le teh bo delo na šoli potekalo nemoteno, predvsem pa varno za učence in zaposlene. Zato bomo sprejete ukrepe vsi dosledno izvajali in upoštevali ter tako čim bolj zmanjšali možnost prenosa virusa.

S Pravili se določa organizacijo in delovanje na šoli, ravnanje in gibanje oseb v šolskem prostoru ter uporabo šolskih prostorov. Z uveljavitvijo teh Pravil se nadomesti Pravila, ki so bila v veljavi od 5. 2. 2021.

Pravila se lahko spremenijo glede na dejansko situacijo, državne ukrepe, pravne akte, smernice ali navodila v odvisnosti od epidemiološke slike v RS, oziroma na osnovi novih spoznanj o širjenju okužbe s SARS-CoV-2 in bolezni COVID-19. Šola jih bo sproti spreminjala in dopolnjevala.

Spremembe in dopolnitve bomo redno objavljali na spletni strani šole.

**Podlage za oblikovanje Pravil**

Pravila temeljijo na naslednjih dokumentih:

* Odlok o začasni prepovedi zbiranja ljudi v zavodih s področja vzgoje in izobraževanja ter univerzah in samostojnih visokošolskih zavodih, Uradni list RS, št. 20/2021;
* Vzgojno-izobraževalno delo v osnovnih in glasbenih šolah od 15. 2. 2021 dalje, okrožnica MIZŠ, št. 6030-1/2021/24, z dne 11. 2. 2021;
* Poostrena higienska priporočila za izvajanje pouka v osnovni šoli za preprečevanje širjenja SARS-CoV-2, Model C-OŠ, NIJZ, 13. 1. 2021;
* Vzgoja in izobraževanje v Republiki Sloveniji v razmerah, povezanih s COVID-19, Modeli in priporočila, spletna izdaja.

**Udeleženci**

Pravila so dolžne upoštevati vse osebe, ki vstopajo v šolski prostor.

**Splošni higienski ukrepi**

Virus se najpogosteje prenaša preko **izločkov iz dihal** med ljudmi, ki so tesno skupaj, oziroma preko **onesnaženih rok.**

Zato je potrebno upoštevati priporočila glede

* prihoda v šolo le, če smo zdravi,
* vzdrževanja medosebne razdalje,
* pravilnega nošenja maske,
* higiene rok,
* higiene kašlja,
* rednega zračenja prostora,
* čiščenja in razkuževanja prostorov in predmetov, ki se jih pogosto dotikamo.

**Izvajanje VIZ dela**

Od 22. 2. 2021 se VIZ delo za VSE učence ponovno izvaja v prostorih OŠ Vinica, Vinica 50. Pouk naj obiskujejo le zdravi učenci in zaposleni.

VIZ delo se za učence, ki pouka ne morejo obiskovati na šoli zaradi zdravstvenih omejitev, nadaljuje v obliki izobraževanja na daljavo po utečenem komunikacijskem kanalu. Starši razredniku predložijo zdravniško potrdilo.

V času veljavnosti teh pravil se VIZ delo v prostorih OŠ Vinica izvaja po obveznem in razširjenem programu, vendar z določenimi omejitvami (**ne izvajajo** se dnevi dejavnosti izven kraja sedeža šole, interesne dejavnosti z več vključenimi razredi, plavalni tečaj, šola v naravi, ekskurzije, proslave, razstave,…). Individualna in skupinska učna pomoč, dodatni in dopolnilni pouk, dodatna strokovna pomoč, jutranje varstvo, podaljšano bivanje, obvezni izbirni predmeti, neobvezni izbirni predmeti **se izvajajo** za učence ob upoštevanju vseh higienskih ukrepov (tudi mobilne delavke). Dejavnosti, ki se izvajajo ob sodelovanju z zunanjimi izvajalci, se trenutno ne izvajajo.

**Sodelovanje s starši, učitelji**

RS, GU, pedagoške konference, strokovni aktivi, druge oblike srečanja…se izvajajo še naprej na daljavo po utečenih komunikacijskih kanalih (video srečanja, elektronska pošta, telefon, pisno).

**Dežurstvo učiteljev**

Učitelji opravljajo dežurstva:

* v učilnicah vseh razredov v času jutranjega varstva od 7.15 do 8.15,
* v avli šole pred pričetkom pouka,
* na vhodu ob vstopanju učencev v stavbo,
* na hodnikih v času odmorov,
* v razredih v času malice,
* v jedilnici v času kosila,
* po pouku na hodnikih in v avli šole ob odhodih učencev domov,
* v drugih prostorih, če nastopi potreba.

**Prihod v šolo**

Prevoz se izvaja v vse smeri, iz katerih prihajajo k pouku naši učenci vozači. Velja ustaljeni vozni red, kot pred začetkom pandemije. Tudi šolski kombi vozi, a ob upoštevanju priporočil in navodil. Prevoza do nadaljnjega ne bomo izvajali za učence, ki prebivajo na Hrvaškem. Učenci vozači prihajajo v šolo med 7.15 in 8.10, skladno z voznim redom. Domov bodo učenci odhajali takoj po končanih obveznostih posameznega dne, oziroma skladno z voznim redom.

Učenci, ki bodo v šolo prišli peš ali jih bodo pripeljali starši, pridejo med 8. in 8.15.

**Šolski prevozi**

Šolski prevozi se izvajajo po ustaljenem voznem redu. Poslužujejo se jih le zdravi učenci, ki ne kažejo znakov akutne okužbe dihal (povišana telesna temperatura, kašelj, kihanje, izcedek iz nosu, bolečine v žrelu,…).

V primeru, da učenci prihajajo v šolo z organiziranim javnim šolskim prevozom, nosijo zaščitne maske in se ravnajo po navodilih prevoznika. Učenci si pred vstopom v vozilo in iz njega razkužijo roke. Voznik in učenci zaščitno opremo (maska) nosijo ves čas vožnje, mask se ne dotikajo. V vozilu so označeni sedeži z upoštevanjem ustrezne varnostne razdalje, ki so na voljo za sedenje. Na vstop v vozilo učenci čakajo tako, da vzdržujejo zadostno medosebno razdaljo.

V primeru, da učenci v šolo pridejo peš, s kolesom ali jih pripeljejo starši, maske niso potrebne.

**Vstop v šolo**

Vstop v šolo je praviloma dovoljen samo učencem in zaposlenim. Prav tako je vstop v šolo možen za zunanje strokovne delavce (izvajalci DSP), posameznike, ki na šoli opravljajo vzdrževalno servisna dela, člane organov šole in osebe, ki so vključene v postopke, povezane z vpisom v šolo. V tajništvu šole se vodi evidenca zunanjih oseb, ki vstopajo v šolsko stavbo.

V šolo pridejo le zdravi učenci, katerih starši so šoli posredovali podpisano **Izjavo staršev pred vstopom otroka v šolo.** Če starši izjave ne oddajo, se naredi **uradni zaznamek,** učenca pa se vseeno sprejme. Prav tako se je potrebno pogovoriti s starši, ki otroke ne bi vključili v šolo zaradi strahu pred okužbo.

Učenci vstopajo in izstopajo v šolo skozi vhod za učence, zaposleni pa skozi vhod za zaposlene. Vrata za vstop učencev nadzoruje dežurni učitelj, ki učencem odklene vrata in jih usmeri v garderobo ter skrbi za upoštevanje pravil. Pri tem mu pomaga še en učitelj. Učenci imajo določeno mesto v garderobi, kjer se preobujejo, nato pa gredo z učiteljem ali sami do razreda, v katerem se bo izvajal pouk. Posebno pozornost se nameni, da ne nastane gneča v garderobi, zato dežurni učitelj spušča vanjo le posamezne učence. Vsi učenci odidejo ob prihodu v šolo v matično učilnico, kjer jih pričaka razrednik, oziroma učitelj, ki učence uči prvo šolsko uro, oziroma učitelj jutranjega varstva.

Starši, ki pripeljejo učence v šolo, pozvonijo in počakajo na dežurnega učitelja, ki bo prevzel učenca pred vhodom. Starši ne vstopajo v šolo. Če se jih na vhodu zbere več, upoštevajo varnostno razdaljo. Prav tako, če se na vhodu želijo pogovoriti z učiteljem, nosijo masko. Masko ima tudi dežurni učitelj.

Starši, ki pridejo iskat učenca, pozvonijo in počakajo na dežurnega učitelja, ki bo učenca pospremil pred vhod. Starši ne vstopajo v šolo in se **dosledno držijo ur**, na katere lahko prevzamejo otroka. Če se jih na vhodu zbere več, upoštevajo varnostno razdaljo. Prav tako, če se na vhodu želijo pogovoriti z učiteljem, nosijo masko. Masko ima tudi dežurni učitelj.

Zaposleni vstopajo v šolo in iz nje izstopajo izključno skozi vhod za zaposlene. Ob vstopu si razkužijo roke z razkužilom, ki je tam na voljo. Ob vstopu v šolske prostore morajo vsi zaposleni nositi zaščitne maske.

Druge osebe lahko v šolo vstopajo izključno po predhodni najavi in ob uporabi zaščitne maske, ki so si jo dolžni priskrbeti sami. Ob vstopu v šolo si vstopajoči odrasli razkužijo roke z razkužilom, ki je tam na voljo.

**Uporaba zaščitnih mask**

Vsi izven matične učilnice v skupnih prostorih nosijo zaščitne maske, ki jih prinesejo od doma. V matičnem oddelku mask ni potrebno nositi. V primeru, da so v razredu prisotni učenci različnih razredov (podaljšano bivanje, neobvezni in obvezni izbirni predmeti), je maska obvezna.

Učitelji masko nosijo ves čas.

Zaposleni in učenci se s pravilno namestitvijo, uporabo in odstranitvijo zaščitne maske seznanijo preko infografik, ki so nameščene v učilnicah in skupnih prostorih. Pri nošenju zaščitnih mask se upoštevajo tedenska priporočila NIJZ.

**Matična učilnica**

Ob vstopu v razred si učenec najprej umije roke z milom in vodo ter si jih obriše v brisačke za enkratno uporabo. Vrata učilnice so ob zbiranju učencev do začetka pouka odprta.

Sedežni red učencev v razredu je točno določen. Vsak ima svojo mizo, na kateri je napisano ime. Med mizami je ustrezna varnostna razdalja.

Vsaka učilnica je opremljena z umivalnikom, avtomatom za papirnate brisačke, milnikom, infografiko, košem za smeti, učiteljica ima na razpolago razkužilo.

Pouk in odmori bodo z namenom preprečevanja širjenja okužbe organizirani tako, da bodo potekali v primeru lepega vremena tudi na prostem. Učenci iz različnih razredov jih bodo preživljali ločeno. Večino časa bodo preživeli v eni učilnici, matični, in sicer učenci 6. razreda v učilnici za pouk slovenščine, sedmošolci v angleški učilnici, učenci 8. razreda v učilnici za pouk matematike in devetošolci v kemijski učilnici. Tudi ostali učenci od 1. do 5. razreda imajo pouk v svojih matičnih učilnicah. V primeru pouka v specializiranih učilnicah (lum, tit, gos, zgo/geo, gum, telovadnica), bo učitelj ob menjavi skupine poskrbel za razkuževanje miz, kljuk in prezračevanje prostora.

V času, ko bo učilnica prazna, bo čistilka razkužila mize, stole, pipo, kljuke, prostor bo prezračila in ga uredila.

Učenci do prihoda v svojo matično učilnico nosijo masko, prav tako takrat, ko jo zapustijo zaradi odhoda na stranišče, v knjižnico, v jedilnico ali v garderobo.

Učenci si pripomočkov za delo med seboj ne posojajo.

Metode in oblike dela bodo za vse učence, vključno s tistimi, ki so opravičeno odsotni, prilagojene.

Glede na normative se ne razdeli nobenega razreda. Ob menjavi učilnice učenci na učitelja počakajo v matičnih učilnicah.

Ostalih učilnic se ne uporablja. Tudi jutranje varstvo in podaljšano bivanje potekata ves čas v istem prostoru. Učencev se praviloma ne združuje.

**Šolska knjižnica**

Učenci izposojeno knjižno gradivo odložijo na za to določeno mesto v knjižnici. Za upoštevanje navodil in dodatnih pravil, veljavnih v šolski knjižnici, poskrbi knjižničarka. Učenci v knjižnici upoštevajo medosebno razdaljo in nosijo zaščitno masko.

**Zbornica**

Zaposleni se ne zadržujejo v zbornici dlje, kot je potrebno. Upoštevajo ustrezno varnostno razdaljo in nosijo masko ter se držijo ostalih zaščitnih ukrepov.

**Uporaba sanitarij**

Sanitarije se uporablja individualno, učenci se med uporabo sanitarij ne srečujejo. Po uporabi upoštevajo higienska priporočila. Obvezno je umivanje rok z milom in vodo v učilnici. Čistilka, razporejena na delo v dopoldanskem času, večkrat razkuži straniščne školjke, kljuke vrat in oken, pipe, vrvice, prostor prezrači, razkuži tudi umivalnike in ostale površine, katerih se učenci dotikajo.

V sanitarijah, učilnicah in v avli, kjer so umivalniki, so nameščene infografike z nasveti o umivanju rok (stranišča, učilnice in avla), o pravilni higieni kašljanja in kihanja (učilnice) in o pravilni uporabi mask.

**Skupni prostori**

Vsi, ki se gibljejo v skupnih prostorih (hodniki, avla, sanitarije, garderobe, jedilnica, knjižnica), upoštevajo medosebno razdaljo in nosijo zaščitne maske.

**Odmori in malica**

Za učence bodo organizirani vsi obroki, na katere so naročeni, razen, če starši sporočijo spremembo obroka ali odpoved.

Med šolskimi odmori učenci ne zapuščajo učilnic, razen za odhod na stranišče. Malico pojedo v učilnici ob 9.05. Dežurni učenci od 4. razreda dalje prevzamejo malico v jedilnici. Hrano prevzemajo z masko. Pred tem si temeljito umijejo roke. Učencem 2. in 3. razreda malico v učilnico dostavi kuhar. Učenci 1. razreda pojedo malico v jedilnici ob 8.30, prav tako učenci 5. razreda ob 9.05. Pred malico si temeljito umijejo roke v avli šole ali v učilnici. Kuharji ustrezno pripravijo prostor tako, da razkužijo mize, pri delitvi hrane lahko pomaga tudi učitelj, ki nosi masko in si predhodno razkuži roke. Tudi kuhinjsko osebje upošteva strogo vse ukrepe, pri razdeljevanju hrane pa nosijo zaščitno masko.

Po malici učenci pospravijo za seboj, si ponovno umijejo roke in gredo z učiteljem v učilnico. Kuhinjsko osebje razkuži mize in stole ter prostor ustrezno pripravi za drugo skupino. Tudi v primeru malicanja v učilnici si učenci umijejo roke pred in po obroku, naredijo si pogrinjek s papirnatim prtičkom, razkužijo mize (pri mlajših učencih za to poskrbi učitelj) ter prostor po malici pospravijo.

**Kosilo**

Učenci kosilo prevzamejo v jedilnici po natančno določenem razporedu, ki se nahaja v prilogi. Pred prihodom v jedilnico si temeljito umijejo roke. V jedilnico vstopajo z zaščitno masko, ki jo odložijo na mizo, preden začnejo z obrokom. Ko kosilo pojedo, si nadenejo zaščitno masko, pospravijo pladenj in pribor na ustrezno mesto, zapustijo jedilnico in si umijejo roke. Nato gredo v matično učilnico. Učenci iz istega razreda se posedejo k istemu sklopu miz. Ko učenci zapustijo jedilnico in preden vanjo vstopi nova skupina, kuharica počisti in razkuži mize in stole. Pri izdajnem pultu in pri odlaganju pladnjev ter pribora učenci upoštevajo talne označbe in tako vzdržujejo ustrezno medosebno razdaljo.

Učenci 1. razreda pridejo na kosilo ob 11.30, drugo in tretješolci ob 11.50, učenci 4. razreda ob 12.15, petošolci ob 12.30, učenci 9. razreda ob 12.40 in ostali ob 12.45. Učence pripelje v jedilnico učitelj. Tisti, ki jim posega čas kosila v četrto ali peto uro pouka, naredijo »podaljšek« za čas prehranjevanja v času po kosilu, vendar le do 13. ure.

**Šolska kuhinja in proces prehranjevanja**

Zaposleni v kuhinji upoštevajo smernice dobre higienske prakse v času epidemije Covid-19 in obstoječi HACCP. Pri izdajnem pultu obvezno nosijo zaščitno masko. Smiselno se pri delu upošteva medosebna razdalja med zaposlenimi 1,5 – 2,0 m.

**Odhod iz šole domov**

V primeru organiziranega javnega šolskega prevoza učence na postajališče odpelje učitelj podaljšanega bivanja ali dežurni učitelj, ki skrbi za razvoze. Učenci prevoz počakajo na ustrezni varnostni razdalji. Pred vstopom v vozilo si nadenejo zaščitne maske, pred vstopom v vozilo si tudi razkužijo roke. Voznik in učenci zaščitno opremo (maska) nosijo ves čas vožnje, mask se ne dotikajo. V vozilu so označeni sedeži, ki so na voljo za sedenje.

Starši, ki pridejo iskat učenca v šolo ob dogovorjeni uri, počakajo na učitelja, ki bo učenca pospremil pred vhod in ne vstopajo v šolo.

**Načrt prezračevanja**

Učitelj poskrbi, da se učilnico in ostale prostore, kjer poteka vzgojno izobraževalni program, temeljito prezrači tako, da se na stežaj odpre vsa razpoložljiva okna in vrata, pozimi za 3-5 minut, v toplem delu leta pa za 10-20 minut: pred poukom, med posamezno učno uro, med odmori, po pouku, ob menjavi skupine.

Tudi v času čiščenja čistilke poskrbijo, da se prostori ustrezno in temeljito prezračijo.

Razrednik starše obvesti, da imajo učenci s seboj dodatna, topla oblačila.

**Čiščenje prostorov**

V času izvajanja pouka bomo zagotovili, da so šolski prostori redno in temeljito očiščeni, razkuženi in prezračeni. Površine in predmeti, ki se jih večkrat dotikamo, bodo razkuženi dnevno (kljuke, stikala, pipe, držala …). Razrede redno zračimo (pred poukom in večkrat čez dan, oziroma po koncu vsake šolske ure in pred začetkom nove). Dnevno se tudi izprazni koše za smeti.

**Ukrepanje v primeru obolenja**

Če učenec dobi vročino in druge znake akutne okužbe dihal, ga učitelj napoti v kabinet, kjer se izvaja individualna učna pomoč v prvem nadstropju šole, ki postane v tem primeru soba za izolacijo, kjer počaka na starša, ki bo o tem predhodno telefonsko obveščen.

Če bo pri učencu potrjena okužba COVID-19, morajo starši o tem obvestiti ravnateljico. Šola o tem obvesti NIJZ, ki vodi epidemiološko preiskavo. Z epidemiološko preiskavo se išče izvor okužbe in identificira kontakte, ki so bili v stiku z obolelim učencem v času kužnosti doma, v šoli itd. Pričetek kužnosti je dva dni pred pojavom bolezni. NIJZ svetuje kontaktom, da v času inkubacije COVID-19 spremljajo svoje zdravstveno stanje ter posreduje seznam kontaktov Ministrstvu za zdravje, ki izda odločbe o karanteni. Ravnateljica pripravi obvestila za starše ostalih učencev in za zaposlene ter vnese podatke v bazo MIZŠ.

Če učitelj dobi vročino in kaže znake akutne okužbe dihal, se umakne iz delovnega mesta in pokliče izbranega zdravnika. V primeru, da je COVID-19 pozitiven, o tem obvesti šolo. Šola o primeru obvesti NIJZ, ki podobno začne z epidemiološko preiskavo. Prostore šole, kjer se je gibal oboleli učenec ali učitelj s COVID-19, se temeljito očisti in izvede dezinfekcijo. Prostore se tudi temeljito prezrači.

**Sprejem, uporaba in veljavnost pravil**

Dopolnjena pravila ravnanja v OŠ Vinica v času vračanja vseh učencev v šolo, je sprejela ravnateljica Ines ŽLOGAR, po posvetovanju z učitelji in tehničnimi delavci.

Pravila pričnejo veljati z **22. 2. 2021** in veljajo do preklica upoštevanega pravnega akta ali več teh, ki urejajo to materijo, ali do sprejema novega pravnega akta, ki razveljavlja tiste pravne akte, ki so podlaga za sprejem dokumentov in aktov, na katerih temeljijo Pravila. Posamezne spremembe veljajo z dnem, ko so objavljene na spletni strani šole, bodisi v sklopu popravljenih in dopolnjenih Pravil, bodisi posamično.

V času uporabe teh pravil se zaradi prilagoditev okoliščinam, nastalim zaradi višje sile, lahko začasno smiselno spremenijo Pravila hišnega reda, katerih sprejem in sprememba je v pristojnosti ravnateljice.

Ravnateljica

mag. Ines ŽLOGAR, prof.

Vinica, 18. 2. 2021